Document ID: 32007R1392

ΚΑΝΟΝΙΣΜΌΣ (ΕΚ) αριθ. 1392/2007 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 13ης Νοεμβρίου 2007
για την τροποποίηση του κανονισμού (ΕΚ) αριθ. 2223/96 του Συμβουλίου όσον αφορά τη διαβίβαση των δεδομένων των εθνικών λογαριασμών
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,
την πρόταση της Επιτροπής,
τη γνώμη της Ευρωπαϊκής Κεντρικής Τράπεζας (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Ο κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (3), περιλαμβάνει το πλαίσιο αναφοράς για τα κοινά πρότυπα, ορισμούς, ταξινομήσεις και λογιστικούς κανόνες, σύμφωνα με το οποίο τα κράτη μέλη καταρτίζουν τους λογαριασμούς τους για τις στατιστικές ανάγκες της Κοινότητας, καθιστώντας έτσι δυνατή τη συγκέντρωση συγκρίσιμων αποτελεσμάτων μεταξύ των κρατών μελών. Το Ευρωπαϊκό Σύστημα Λογαριασμών του 1995, που συστάθηκε με τον εν λόγω κανονισμό, είναι γνωστό ως «ΕΣΟΛ 95».
(2)
Απαιτείται πλήρες σύνολο συγκρίσιμων, κατάλληλων και επίκαιρων δεδομένων εθνικών λογαριασμών για την εφαρμογή της νομισματικής πολιτικής εντός της οικονομικής και νομισματικής ένωσης (ΟΝΕ), για τον αποτελεσματικό συντονισμό των οικονομικών πολιτικών καθώς και για τους σκοπούς των διαρθρωτικών και μακροοικονομικών πολιτικών.
(3)
Το παράρτημα Β του κανονισμού (ΕΚ) αριθ. 2223/96 προβλέπει σύνολο πινάκων δεδομένων των εθνικών λογαριασμών που πρέπει να διαβιβάζεται για κοινοτικούς σκοπούς εντός συγκεκριμένων προθεσμιών. Επιπροσθέτως, οι ακόλουθοι κανονισμοί προβλέπουν ότι ευρύ σύνολο πρόσθετων στοιχείων διαβιβάζεται στην Επιτροπή· πρόκειται για: τον κανονισμό (ΕΚ) αριθ. 264/2000 της Επιτροπής, της 3ης Φεβρουαρίου 2000, για την εφαρμογή του κανονισμού (ΕΚ) αριθ. 2223/96 του Συμβουλίου, όσον αφορά τις βραχυπρόθεσμες στατιστικές δημοσίων οικονομικών (4), τον κανονισμό (ΕΚ) αριθ. 1221/2002 του Ευρωπαϊκού Κοινοβουλίου και του Συμβουλίου, της 10ης Ιουνίου 2002, όσον αφορά τους τριμηνιαίους μη χρηματοπιστωτικούς λογαριασμούς του Δημοσίου (5), τον κανονισμό (ΕΚ) αριθ. 501/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τους τριμηνιαίους χρηματοοικονομικούς λογαριασμούς του Δημοσίου (6), τον κανονισμό (ΕΚ) αριθ. 1222/2004, της 28ης Ιουνίου 2004, για την κατάρτιση και διαβίβαση στοιχείων για το τριμηνιαίο δημόσιο χρέος (7), και τον κανονισμό (ΕΚ) αριθ. 1161/2005 του Ευρωπαϊκού Κοινοβουλίου και του Συμβουλίου, της 6ης Ιουλίου 2005, για την κατάρτιση τριμηνιαίων μη χρηματοπιστωτικών λογαριασμών ανά θεσμικό τομέα (8). Ο παρών κανονισμός δεν διέπει τα δεδομένα που περιλαμβάνονται στους εν λόγω κανονισμούς, πλην όμως το σύνολο των πινάκων και των δεδομένων που περιλαμβάνονται και στους έξι κανονισμούς που απαριθμούνται στην παρούσα αιτιολογική σκέψη συνιστούν το πλήρες πρόγραμμα διαβίβασης των δεδομένων των εθνικών λογαριασμών.
(4)
Το πρόγραμμα διαβίβασης των δεδομένων των εθνικών λογαριασμών θα πρέπει να προσαρμοσθεί στις μεταβαλλόμενες ανάγκες των χρηστών, στις νέες πολιτικές προτεραιότητες, καθώς και στην ανάπτυξη νέων οικονομικών δραστηριοτήτων στην Ευρωπαϊκή Ένωση.
(5)
Το πρόγραμμα διαβίβασης των δεδομένων των εθνικών λογαριασμών θα πρέπει να λαμβάνει υπόψη τις θεμελιώδεις αλλαγές πολιτικού και στατιστικού χαρακτήρα που πραγματοποιήθηκαν σε ορισμένα κράτη μέλη κατά τη διάρκεια των περιόδων αναφοράς του προγράμματος.
(6)
Η έκθεση της Οικονομικής και Δημοσιονομικής Επιτροπής της 25ης Μαΐου 2004, όσον αφορά την κατάσταση που επικρατεί σχετικά με τις απαιτήσεις πληροφόρησης στο πλαίσιο της ΟΝΕ, την οποία επικύρωσε το Συμβούλιο, στις 2 Ιουνίου 2004, υπογράμμισε την ανάγκη τροποποίησης του προγράμματος διαβίβασης, έτσι ώστε να είναι σύμφωνο με τις απαιτήσεις του σχεδίου δράσης της ΟΝΕ και της στρατηγικής της Λισσαβόνας.
(7)
Η ποιότητα της στατιστικής βάσης για τη σύνθεση των δημοσίων προϋπολογισμών είναι ζωτική για την οικονομική αναδιάρθρωση σύμφωνα με τη στρατηγική της Λισσαβόνας και η διαβίβαση δεδομένων στους τομείς της υγείας, της εκπαίδευσης και των κοινωνικών ασφαλίσεων θα συνέβαλε στην επίτευξή της. Η παροχή των στοιχείων αυτών θα πρέπει να καταστεί υποχρεωτική ύστερα από φάση προαιρετικής παροχής.
(8)
Δεδομένου ότι ο στόχος του παρόντος κανονισμού, δηλαδή η δημιουργία κοινών στατιστικών προτύπων που καθιστούν δυνατή την παραγωγή εναρμονισμένων δεδομένων εθνικών λογαριασμών, δεν μπορεί να επιτευχθεί επαρκώς από τα κράτη μέλη και μπορεί συνεπώς, να επιτευχθεί καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού.
(9)
Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής στατιστικού προγράμματος (ΕΣΠ) και της επιτροπής στατιστικής επί θεμάτων νομισματικών, χρηματοπιστωτικών και ισοζυγίου πληρωμών (ΕΣΝΧΙ),
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η παράγραφος 1 του άρθρου 3 του κανονισμού (ΕΚ) αριθ. 2223/96, αντικαθίσταται από το ακόλουθο κείμενο:
«1. Τα κράτη μέλη διαβιβάζουν στην Επιτροπή (Eurostat) τους λογαριασμούς και τους πίνακες που εκτίθενται στο παράρτημα Β εντός των προθεσμιών που ορίζονται για κάθε πίνακα, υπό την επιφύλαξη των παρεκκλίσεων που καθορίζονται στο εν λόγω παράρτημα.»
Άρθρο 2
Το παράρτημα Β του κανονισμού (ΕΚ) αριθ. 2223/96 αντικαθίσταται από το κείμενο του παραρτήματος του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 13 Νοεμβρίου 2007.

Labels: 12
2
19
18